Kunst-uger: Landsby får kunstnerbesøg til sommer | Ikast-Brande | vafo.dk
Kunst-uger: Landsby får kunstnerbesøg til sommer
Publiceret 16. april 2019 kl. 12:18
Gymnastiksalen på Gludsted Friskole omdannes til et kunstnerværksted i juli. Det har nu været fast tradition i otte år i Gludsted. Arkivfoto
The International Art Workshop i Gludsted gentages. 12 kunstnere er skrevet op til sommer-workshop.
Gludsted: Også i år får Gludsted besøg af en stor flok danske og udenlandske kunstnere. Styregruppen bag The International Art Workshop i Gludsted kan nu meddele, at de er gået i gang med at forberede årets kunst-begivenhed.
- Som de foregående otte år vil der igen til sommer afholdes den bemærkelsesværdige "The International Art Workshop" i Gludsted. Det er simpelthen for 27. gang, at Art Workshoppen skal i gang igen, hvor den de første 13 år var i Brande. Det er med stor taknemmelighed, at Gludsted igen i år har modtaget kommunens støtte hertil, da workshoppen ellers ikke er mulig, lyder det i en pressemeddelelse fra gruppen.
Arrangørerne er tidligt ude, da The International Art Workshop er en sommerbegivenhed, der finder sted i perioden fra 1. til 12. juli - den sidste dag er der fernisering.
En af årsagerne til, at der meldes ud allerede nu er, at Art Workshoppen har brug for mange frivillige personer til at hjælpe til. Har man lyst til at medvirke, kan man kontakte Ingeborg Brandt på telefon 6111 4494.
Den japanske kunstner Toru Matsuoka ved en af de havfruer foran øen, som han byggede i 2017 i samarbejde med lokale borgere i Gludsted. Arkivfoto
Som de foregående år bliver professionelle kunstnere fra ind- og udland indkvarteret på Gludsted Friskole, hvor gymnastiksalen omdannes til et stort arbejdsværksted. Der er allerede lavet aftaler med 12 kunstnere fra Sverige, Polen, Brasilien, Japan og Danmark, og styregruppen er godt i gang med hele planlægningen af de to uger. Hvad kunstnerne skal lave, er helt op til dem selv.
Kunstnerne kan arbejde i de to uger, og kunstinteresserede og anre nysgerrige har mulighed for at komme og kigge på og få en snak. Desuden er der mulighed for at hygge sig med kunstnerne og hinanden til to fællesspisninger to fredage 6. og 12. juli. Den første fredag vil kunstnerne lave mad fra deres hjemegne, og sidste fredag vil det omvendt være med bidrag fra alle gæsterne til en festlig afslutning.
Som regel plejer workshoppen at kaste blivende kunst af sig. I landskabet omkring Gludsted er der de tidligere år opført store og små skulpturer, og det samme sker måske igen i år. Børnene skal også have lov til arbejde med kunst og gadekunst. Der vil derfor være to dage, 8. og 9. juli, hvor de kan afprøve deres evner. Børnene skal eksperimentere under kyndig vejledning af fotograf og kunstner Britta Egebjerg.
Børnenes workshop er en del af Ikast-Brande Kommunes sommertilbud "Aktiv Sommer", så børn kan tilmeldes på Ikast-Brande Kommunes hjemmeside eller kontakt Jane Henneberg på 61 33 54 34 eller på janehenneberg@gmail.com
En af traditioner er, at kunstnerne lader sig fotografere i holdopstilling ved denne mur. Her er det holdet fra 2016. Arkivfoto